I fylkets ytterkanter ligger de øverste delene av en rekke vassdrag som renner inn i nabofylkene. Til Hedmark i øst renner Glåmas sideelver Åsta, Imsa, Atna og Folla. Elvene Driva, Eira (Aura) og Rauma, som alle munner ut i Møre og Romsdal, har alle en betydelig del av sine nedbørfelt innenfor Opplands grense mot nord. Lengst vest i fylket renner mange korte men vannrike elver til Sunnmøre og Sogn og Fjordane. Den største av disse er Tyins utløpselv Tya, som starter akkurat ved fylkesgrensa. Aller lengst sør i Oppland ligger også øvre del av vassdragene i Oslomarka.